Aingira (dependentzia)

Aingira () Karibe itsasoan dagoen Erresuma Batuko itsasoz bestaldeko lurraldea da, Antilla Txikietan kokaturik. Uhartedikoak dira, Aingira uhartea ez ezik, gertuko zenbait uhartetxo ere, eta mugakide ditu Saint Martingo uhartea hego-ekialdean eta Birjina uharte britainiarrak mendebaldean.

Historia 
Aingira 1650ean Saint Kitts eta Nevistik etorritako ingelesek kolonizatuta izan zen. Erresuma Batuak 1825 arte zuzenki administratu zuen baina gero Saint Kitts eta Nevisi lotu zion.

1967eko uztailaren 11n autonomiari buruzko erreferendum baten bitartez, abertzaleek (1.813 alde 5 kontra) independentzia aldarrikatu zuten. Hori zela eta, 1969eko martxoaren 19tik irailaren 15 britainiar armadak uhartedia okupatu zuen. Azkenean 1971ean, Anguilla bill zeritzon legeari esker, Uharteko Biltzarra sortu zen, 1976an autonomia lortu eta 1980an Saint Kitts eta Nevistik banandu.

1992an CARICOMgo kide bihurtu zen.

Politika 

Aingirak bere Konstituzio propioa du 1982ko apirilaren 1etik, 1990an berretsia.

Estatuburua Elisabet II.a erregina da eta uhartedian bere ordezkaria Alan Huckle. Uharteko Biltzarrak Lehen Ministroa hautatzen du, gaur egun Osbourne Fleming.

Aingirako alderdi politiko nagusiak hauek dira:

 Anguilla National Front (ANF)
 Anguilla National Alliance (ANA)
 Anguilla Democratic Party (ADP)
 Anguilla United Movement (AUM)
 Anguilla Strategic Alliance (ANSA)
 Anguilla Progressive Party (APP)

Banaketa administratiboa 

Aingirak ez du banaketa administratiborik, uharteak dira banaketa bakarra:

 Aingira uhartea
 Anguillita
 Dog uhartea
 Little Scrub
 Prickly Pear
 Sandy uhartea
 Scrub uhartea
 Seal uhartea
 Sombrero uhartea

Geografia 

Uhartedia Karibe itsasoan dago, Antilla Txikietan; Biztanleak duen uharte bakarra Aingira uhartea da, besteak hutsik daude.

Lurraldea laua da oso eta klima azpitropikala du (batez besteko tenperatura 27 °Ckoa da).

Demografia 

Aingirako biztanleriaren gehiena protestantea da (gehienak anglikanoak eta metodistak) baina badago gutxiengo katolikoa ere.

Etnikoki Afrikatik ekarritako eskalbu negroideen ondorengoak dira, baina badaude gutxiengo mestizo eta kaukasoarra ere.

Erreferentziak

Kanpo estekak 
  Aingirako gobernuaren webgune ofiziala